b'\n_START_ARTICLE_\nIliaden\n_START_SECTION_\nHistorie\n_START_PARAGRAPH_\nDe homeriske eposenes alder og opphav har v\xc3\xa6rt omstridt. Homer er tradisjonelt blitt plassert p\xc3\xa5 700-tallet f.Kr., og hendelsene som omtales antas \xc3\xa5 ha skjedd omkring 1100 f.Kr. Billedfremstillinger fra arkeologiske funn beviser at deler av handlingen har v\xc3\xa6rt kjent p\xc3\xa5 \xc2\xabHomers tid\xc2\xbb eller tidligere. Siden 700-tallet ogs\xc3\xa5 var tiden da det greske skriftspr\xc3\xa5ket ble utviklet, har det v\xc3\xa6rt gjettet p\xc3\xa5 at diktverkene f\xc3\xb8rst ble nedskrevet p\xc3\xa5 denne tiden. Cicero hevder imidlertid at dette skjedde i Athen p\xc3\xa5 500-tallet. De eldste bevarte h\xc3\xa5ndskriftene er uansett betydelig yngre._NEWLINE_1900-tallets forskning p\xc3\xa5 enn\xc3\xa5 levende epos og annen tradisjonslitteratur viser at denne typen diktning ikke huskes \xc2\xabutenat\xc2\xbb som en helhet. Den improviseres ved hver fremf\xc3\xb8relse p\xc3\xa5 grunnlag av en velkjent historie og et forr\xc3\xa5d av faste \xc2\xabscener\xc2\xbb, strofer, vers og epiteter. Slik kan sv\xc3\xa6rt lange dikt bli \xc2\xabhusket\xc2\xbb og gamle spr\xc3\xa5kformer bevart gjennom utallige generasjoner \xe2\x80\x93 selv om de ulike fremf\xc3\xb8relsene kan v\xc3\xa6re sv\xc3\xa6rt ulike. Ogs\xc3\xa5 de homeriske epos, slik vi kjenner dem, har spor av slik improvisasjon (f.eks. gjentagelser). Mye tyder derfor p\xc3\xa5 at \xc2\xabv\xc3\xa5r\xc2\xbb Iliade, som de europeiske folkevisene p\xc3\xa5 1800-tallet, i utgangspunktet har v\xc3\xa6rt en skriftlig fiksering av \xc3\xa9n bestemt fremf\xc3\xb8relse (av en spesielt dyktig rapsode) som senere er blitt \xc2\xabforbedret\xc2\xbb med innslag fra andre versjoner, eller tilpasset dikteriske idealer._NEWLINE_De homeriske epos ble lenge betraktet som primitive sammenlignet med det senere \xc2\xabkunstverket\xc2\xbb Aeneiden. F\xc3\xb8rst med romantikkens interesse for det \xc2\xabopprinnelige\xc2\xbb og folkelige fikk de for alvor den posisjonen som mesterverker de har i dag.\n_START_SECTION_\nForhistorien i Iliaden\n_START_PARAGRAPH_\nIliaden forteller om flere ukers handling i det tiende og siste \xc3\xa5r av den trojanske krig, og dreier seg i hovedsak om Akilles vrede. Den begynner med krangelen mellom Akilles og Agamemnon, og slutter med Hektors likferd. Hverken bakgrunnen for krigen eller handlingen forut for denne episoden, eller slutten p\xc3\xa5 krigen (Akilles d\xc3\xb8d og den trojanske hest) er del av Iliaden. Iliaden og Odysseen var deler av en st\xc3\xb8rre diktsyklus med ulike forfattere, men dessverre er bare fragmenter igjen av de andre diktene._NEWLINE_Mange greske myter finnes i flere versjoner, s\xc3\xa5 Homer kunne i noen grad velge mellom dem etter hva som passet ham. For bakgrunnen til krigen, se den trojanske krig.\n_START_SECTION_\nI Norge\n_START_PARAGRAPH_\nI Norge ble eposet utgitt f\xc3\xb8rste gang i 1852 i Frederik Moltke Bugge oversettelse under tittelen \xc2\xabHomers Iliade\xc2\xbb. Eposet har blitt b\xc3\xa5de oversatt og gjendiktet flere ganger. Av de mest kjente er Aschehoug forlag sin utgave p\xc3\xa5 riksm\xc3\xa5l som er gjendiktet av Peter \xc3\x98stbye og Det Norske Samlaget sin utgave p\xc3\xa5 nynorsk gjendiktet av Eirik Vandvik. Noen av de norske utgavene av Iliaden er illustrert  av John Flaxman.'